**Kukkian suojeluyhdistyksen strategia**

Luonnos hyväksytty KSY:n hallituksen kokouksessa 9.11.2023

*Taustatietoa Kukkiasta*

Kukkia-järvi on pinta-alaltaan noin 44km2 ja omaisuuksiltaan karu, rantaviivaltaan rikkonainen ja runsassaarinen. Kukkia on nimetty Natura 2000 -ohjelmaan harvinaisten vesikasviensa ja monipuolisen linnustonsa suojelemiseksi. Kokemäenjoen latvavetenä järven pysyminen puhtaana ja kirkasvetisenä palvelee parhaiten myös Kukkian alapuolisia vesistöjä Itämereen asti. Kukkia-järven tilassa on vuosien varrella tapahtunut muutoksia, joista kertoo muun muassa järven ekologisen tilan heikentyminen erinomaisesta hyväksi 1990 luvun puolivälissä (www.aitosuvi.fi). Historiasta on kuultu paikallisten henkilöiden kertomana, että aiemmin järven vettä käytettiin suodattamattomana suoraan talousvetenä, ja näkösyvyys erityisesti talvisin oli vielä 1960-luvulla yli kahdeksan metriä (www.Aitosuvi.fi). Nykyisin on liki vuosittain nähtävissä sinilevää ja näkösyvyys on laskenut noin kahteen ja puoleen metriin. Kalojen määrä on lisääntynyt siinä määrin, että pelkästään kalakannan perusteella arvioiden järven tila on heikentynyt välttäväksi (Luonnonvarakeskuksen koekalastus 2021). Vesilintukannoissa on nähty lajikohtaisia romahtamisia (koskelot ja telkät), ja matalissa lahdissa nähdään rehevöitymistä.

*Visio*

Kukkia pysyy kirkasvetisenä, karuna ja luonnoltaan monipuolisena järvenä myös tuleville sukupolville.

*Missio*

Kukkian suojeluyhdistys pyrkii kaikella toiminnallaan edistämään järven palautumista erinomaiseen ekologiseen tilaan ja torjumaan järveen kohdistuvia uhkia, kuten liiallista ravinne- ja kiintoainekuormitusta ja vieraslajien leviämistä järveen tai sen rannoille. Yhdistys toimii myös Kukkiaan läheisesti liittyvien Rautajärven, Vuollekeskisen ja Vihajärven alueella.

*Keinot*

1. **Tiedon välittäminen.** Viestintä järven tilasta ja siihen vaikuttavista tekijöistä vaikutusalueen vakituisille ja kausiasukkaille. Toiminta ajantasaisena ensikontaktina järveen liittyviin asioihin neuvoa haettaessa.
	1. Infokirjeet ja sähköposti *info@kukkiansuojeluyhdistys.fi*
	2. Nettisivut *www.kukkiansuojeluyhdistys.fi*
	3. Neuvonta ja ohjaus tiedon lähteille esim. vesikasvien niittoa, kuivakäymälöitä, jäteveden käsittelyä, vieraslajien hävittämistä ja roskien käsittelyä koskevissa kysymyksissä
	4. Ajantasaiset katsaukset tehdyistä toimista järven kunnon kohentamiseksi sekä tutkimuksista ja havainnoista järven kunnon suhteen
	5. Järven historian dokumenttiarkisto ja sen ajan tasalla pitäminen esim. Kukkianvirta- hankkeen etenemisestä
2. **Yhteydenpito vaikutusalueen asukkaisiin ja vesistönsuojelun toimijoihin**. Aktiivinen yhteydenpito kaikkiin alueen toimijoihin, joita ovat mm. paikalliset asukkaat, mökkiläiset, kalastusosakunnat, Aito Suvi ry, lähijärvien suojeluyhdistykset, kyläyhdistykset, kunnat, ELY, KVVY ja Vihavuosi-yhdistys ry.
	1. Toritapahtumat sekä jäseniltojen ja kaikille avoimien seminaarien järjestäminen yhdessä muiden toimijoiden (erityisesti Aito Suvi ry) kanssa ranta-asukkaiden ja muun kohderyhmän informoimiseksi ja aktivoimiseksi
	2. Jäsenkunnan aktivointi. Lisäresursseja toimintaan eri alojen asiantuntijoista ja osaajista sekä talkootyöläisten motivointi.
3. **Vaikuttaminen järven tilaan.** Aktiivinen osallistuminen ja aloitteiden tekeminen laajasti Kukkia-järven kuntoon vaikuttavien toimien osalta. Kukkian suojeluyhdistys on osaltaan myös mahdollistamassa omarahoitusosuuksien keräämistä jäsenistöltään hankkeisiin, joissa omarahoitusosuutta tarvitaan.
	1. Ajankohtaiset kunnostus- ja ennallistamishankkeet, kuten:
		1. Kukkianvirran kunnostus- tai ennallistamistarpeen ja -mahdollisuuksien selvittäminen , samalla huomioiden mahdolliset muutokset Vihavuoden koskeen
		2. Pengerteiden sulkemien lahtien tilan ja vedenvirtauksen mahdollisen palauttamisen vaikutusten selvittäminen
		3. Rehevöityneiden lahtien ja salmien niittohankkeiden tukeminen esimerkiksi tuomalla esille paikallisia yrittäjiä, informoimalla ilmoitus- ja jätteenkeräysvelvollisuudesta sekä mahdollisuuksien mukaan myös niittokalustoa lainaamalla
		4. Ranta-asukkaiden ja muiden Kukkian kalastajien kannustaminen särkikalojen kalastamiseen, hyväksikäyttöön tai kompostointiin. Harkinnan mukaan ammattikalastajien hyödyntäminen särkikalakannan rajoittamisessa.
	2. Järveen laskevan veden laadun parantamiseen tähtäävät toimet, kuten:
		1. Ranta-asukkaiden neuvonta oman rannan hoidossa sekä talous- ja jätevesien käsittelyssä
		2. Laskuojien kunnostamiseen ja kosteikkojen rakentamiseen tähtäävä yhteistyö Aito Suvi ry:n kanssa
	3. Haitallisten vieraslajien torjuntaan ja alkuperäisen kasviston ja eläinkunnan suojelemiseen tähtäävät toimet
		1. Vesistön vieraslajit kuten hyytelösammaleläin ja aurinkoahven: tiedonvälitys jäsenille ja kalastuskunnille sekä toimintaohjeet
		2. Järven ja rantojen tilaan vaikuttavat vieraslajikasvit kuten vesirutto, jättipalsami, jättiputket, lupiini jne.: tiedonvälitys, jotta lajit tunnistetaan, ja talkootapahtumia lajien kitkemiseksi yhdessä kyläyhdistysten kanssa.
		3. Järven ja rantojen alkuperäistä eläimistöä vahingoittavat vieraslajieläimet kuten minkit, supikoira: tiedonvälitys ja toimenpiteiden opastus yhteistyössä paikallisten metsästäjien kanssa. Perustetaan Kukkian ympärille yhteyshenkilöverkosto, joka voi neuvoa ja auttaa vieraspetojen hävittämisessä. Hankitaan yhdistykselle minkille ja supikoiralle sopivia loukkuja, joita voidaan lainata ranta-asukkaille.